“Elektron tijorat toʻgʻrisida”gi Oʻzbekiston Respublikasi Qonuniga oʻzgartish va qoʻshimchalar kiritish haqida” 2015-yil 22-maydagi OʻRQ-385-son Oʻzbekiston Respublikasi Qonunini amalga oshirish chora-tadbirlari toʻgʻrisida
(law, 2020-08-16)

“Elektron tijorat toʻgʻrisida”gi Oʻzbekiston Respublikasi Qonuniga oʻzgartish va qoʻshimchalar kiritish haqida” 2015-yil 22-maydagi OʻRQ-385-son Oʻzbekiston Respublikasi Qonunini amalga oshirish, zamonaviy axborot-kommunikatsiya texnologiyalaridan keng foydalangan holda elektron tijoratni yanada rivojlantirish maqsadida Vazirlar Mahkamasi qaror qiladi: 1. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi elektron tijorat sohasida maxsus vakolatli davlat organi etib belgilansin. 2. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi: “Elektron tijorat toʻgʻrisida”gi Oʻzbekiston Respublikasi Qonuniga va ushbu qarorga muvofiq elektron tijorat sohasida maxsus vakolatli davlat organiga yuklangan vakolatlarning samarali amalga oshirilishini taʼminlasin; Oʻzbekiston Respublikasi Tashqi iqtisodiy aloqalar, investitsiyalar va savdo vazirligi, Markaziy bank, Axborot texnologiyalari va kommunikatsiyalarini rivojlantirish vazirligi hamda boshqa manfaatdor vazirliklar va idoralar bilan birgalikda ikki oy muddatda Oʻzbekiston Respublikasida elektron tijorat tizimini yanada rivojlantirish konsepsiyasini ishlab chiqsin va belgilangan tartibda Vazirlar Mahkamasiga kiritsin. 3. Shunday tartib oʻrnatilsinki, unga muvofiq eksport qiluvchilar toʻliq toʻlov ularning Oʻzbekiston Respublikasi banklaridagi hisob raqamlariga tushgandan va ushbu axborot Tashqi savdo operatsiyalarining yagona elektron axborot tizimiga kiritilgandan soʻng eksport kontraktlarini rasmiylashtirmasdan Internet tarmogʻidagi on-layn doʻkonlar orqali tovarlar, ishlar va xizmatlar eksportini amalga oshirish huquqiga ega boʻladilar, qonun hujjatlarida nazarda tutilgan holatlar bundan mustasno. Bunda 3000 (uch ming) AQSH dollargacha boʻlgan tovarlar elektron tijorat orqali Tashqi savdo operatsiyalarining yagona elektron axborot tizimiga kiritmasdan va yuk bojxona delaratsiyasini rasmiylashtirmasdan, pochta xizmatlarini koʻrsatish qoidalariga muvofiq realizatsiya qilinishi mumkin. 4. Oʻzbekiston Milliy axborot agentligiga va milliy teleradiokompaniyasiga boshqa ommaviy axborot vositalarini, shu jumladan elektron ommaviy axborot vositalarini jalb etgan holda “Elektron tijorat toʻgʻrisida”gi Oʻzbekiston Respublikasi Qonunining (2015-yil 22-maydagi OʻRQ-385-son Oʻzbekiston Respublikasi Qonuni tahriridagi) mazmuni va mohiyatini keng yoritish tavsiya qilinsin. 5. Oʻzbekiston Respublikasi Hukumatining ilovaga muvofiq ayrim qarorlariga qoʻshimchalar va oʻzgartirish kiritilsin. 6. Oʻzbekiston Respublikasi Iqtisodiyot vazirligi Adliya vazirligi hamda boshqa manfaatdor vazirliklar va idoralar bilan birgalikda bir oy muddatda oʻz idoraviy normativ-huquqiy hujjatlarini ushbu qarorga muvofiqlashtirsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Iqtisodiyot vaziri G.K. Saidova zimmasiga yuklansin.